Elever og lærere kan vende tilbage til en normal skolegang i Klokkerholm. Embedslægen har sagt god for, at undervisningen kan genoptages. Det er nu to uger siden, at en skrækkelig stank bredte sig på Klokkerholm Skole fra kloakkerne. Siden har skolen været lukket, mens eksperter forgæves har forsøgt at spore kilden til lugtgenerne. Elever og lærere rykkede til alternative undervisningslokationer, mens kloakkerne er blevet luftet ud, og jagten på kilden er pågået. - Stanken er væk. Jeg sidder her nu, og der lugter ikke, siger skoleleder Helle Faber, der ser frem til at få skolens godt 290 elever tilbage på skolen. - Det bliver dejligt. Vi har glædet os til at komme i gang på normal vis, siger hun. kolens ledelse og en sagsbehandler fra Brønderslev Kommune har i dag været i kontakt med embedslægen, der havde svar på de prøver, der er foretaget i og omkring skolen. -  De viser ikke spor af noget som helst sundhedsskadeligt. Så vi kan endelig komme i gang med en normal skolegang. Det er ikke lykkedes at finde frem til kilden til stanken.

Referat:
Mysteriet om stanken på Klokkerholm Skole er ikke opklaret, men lugten er væk, så elever og lærere kan vende tilbage uden risiko.